ช่วงนี้กระแสบอลโลกมาแรงจนร้านรวงต่าง ๆ จัดเซตอาหารรับกับเทศกาลช่วงนี้กันอย่างคึกคักเลยทีเดียว โดยส่วนมากจะเป็นอาหารประเภทของหวาน เพราะชนิดอาหารคงเอื้ออำนวยต่อการจัดแต่งเป็นที่สุด ตัวเลือกแรกที่จะมาชิมในช่วงนี้เริ่มกันที่ ร้าน Sfree สาขาเซนทรัลพระราม 9 แห่งนี้ครับ

- Sfree Central Rama 9 เป็นร้านไอศกรีมสำหรับผู้ที่ดูแลสุขภาพ เพราะเป็นลักษณะเกล็ดน้ำแข็งคริสตัลปราศจากน้ำตาล เป็นสูตรพิเศษของทางร้านที่เรียกว่า "Granita" ความหวานที่มีในไอศกรีมมาจากน้ำผลไม้ 100% ตรงนี้เลยทำให้ผู้ที่ควบคุมน้ำหนักหรือน้ำตาลสามารถทานได้อย่างสบายใจเลยทีเดียว แต่หลังๆ จะมีเพิ่มเติมในส่วนของเบเกอร์รี่เข้ามาอันนี้ก็ต้อง "ตัวใครตัวมัน หุ่นใครหุ่นมัน" หละครับ มีหลากหลายสาขา ณ ตอนนี้โดยวันนี้ผมมาที่เซนทรัลพระราม 9 ซึ่งเปิดอยู่บนชั้น 7 ของศูนย์การค้าครับ

- บรรยากาศ Sfree Central Rama 9 เป็นร้านแบบเปิดอยู่โซนกลางๆ ของทางห้างตรงนี้ช่วงเวลากลางวันเราสามารถรับแสงจากธรรมชาติโดยตรงได้เลย จะหนาวจะร้อนขึ้นอยู่กับตรงนี้หละครับ ส่วนบรรยากาศของร้านโดยตรงก็ถือว่าจัดร้านได้ชิลน่านั่งมีหลากหลายมุม แล้วแต่ความต้องการของลูกค้าได้ดีพอสมควรครับ ซึ่งสาขานี้ยังคงอัดแน่นไปด้วยลูกค้าที่มาเดินห้างนี้ซึ่งมีมากมายอยู่แล้ว ขนาดผมมาตอนสามทุ่มยังมีอยู่หลายโต๊ะและยังมีเข้ามาอีกเรื่อยๆ เลยหละครับ ทำเลดีจริงๆ

- การบริการ Sfree Central Rama 9 ดีมากเลยทีเดียวครับ สุภาพอ่อนน้อมเหมาะกับงานด้านบริการสุดๆ แต่รอของนานไปนิดนึง ทั้งๆ ที่ดูจากของที่สั่งมันไม่น่าจะใช้เวลานานขนาดนั้นเลยนะครับ แต่โดยรวมดีครับสำหรับการบริการ

- คุณภาพวัตถุดิบและราคา Sfree Central Rama 9 สด สะอาด ดูทานแล้วสดชื่นมากๆ สำหรับเกล็ดน้ำแข็งคริสตัล ไม่หวานจัดเพราะคงเป็นน้ำผลไม้ตามธรรมชาติเลยทำให้ผมค่อนข้างชอบมากๆ ในส่วนของผลไม้สดที่นำมามิกซ์ตกแต่งก็สด, อร่อยดีครับ ในส่วนของเรื่องราคาผมว่ามันจะเรียกว่าค่อนข้างสูงพอสมควร เพราะยิ่งดูวัตถุดิบอย่างน้ำแข็งใสราคาไม่น่าจะไปขนาดนั้น ที่สำคัญเจ้าตัวทาร์ตช็อกโกแลตผสมกาแฟ นี่ไม่อร่อยอย่างแรงเลยครับ (วัดจากรายการที่ผมสั่งชุด Free Kick 145 บาท มีน้ำแข็งใสถ้วยเล็กๆ และทาร์ตช็อกโกแลต ที่หนักไปทางน้ำตาลล้วนเนื้อไม่เนียน วิปครีมนิดๆ หน่อยๆ อันนี้เข้าใจว่าคงขายตามกระแสบอลโลกครับ ตรงนี้ต้องยอมรับไปโดยปริยาย) แต่ด้วยความที่ 4 ปีมีครั้งยังไงก็ถือว่าซื้อธีมในการทานของหวานที่ได้ความรู้สึกที่แตกต่างนิดๆ หน่อยๆ ก็โอเคครับ

- มุมมอง Metto ต้องบอกว่าถูกใจกับภาพลักษณ์ของหวานในธีมบอลโลกของร้านนี้ครับ ทำออกมาได้ดีครีเอทมากๆ แม้รสชาดของทาร์ตจะแย่ แต่กรานิต้านี่สุดยอดเลยครับ (รสชาดมินต์) ส่วนภาพโดยรวมก็ถือว่าเป็นร้านที่น่านั่งร้านนึงที่เหมาะกับการมาตบท้ายหลังทานอาหารมื้อหนักด้วยความที่ "ไม่ใส่น้ำตาลเพิ่ม ไม่มีไขมัน" ตรงนี้น่าจะเป็นจุดขายที่ดีในการเลือกมาร้านนี้ ซึ่งระยะหลังๆ พวกไอศกรีมต่างๆ นอกจากแข่งขันในเรื่องของรสชาดแล้ว เรื่องสุขภาพถูกเอาเข้ามาสร้างสตอรี่ในการดึงดูดที่สำคัญทีเดียวครับ ถ้ามีโอกาสคงได้กลับมาใช้บริการแบรนด์นี้อีกนะคร้าบบบ

สำหรับวันนี้สวัสดีครับ
2014 Metto All Rights Reserverd.